Σπυρίδων Κίντζιος

Ο Σπύρος Κίντζιος (Αθήνα, 20 Μαΐου 1962) είναι Έλληνας ακαδημαϊκός, ερευνητής και καθηγητής στο Γεωπονικό Πανεπιστήμιο Αθηνών, ο οποίος είναι τακτικό μέλος (fellow) της Ελληνικής Γεωργικής Ακαδημίας. 

Από το 2018 υπηρετεί ως πρύτανης στο Γεωπονικό Πανεπιστήμιο Αθηνών. Πρόσθετα, είναι τακτικό μέλος του επιστημονικού συμβουλίου του Ινστιτούτου Αλέξη Τσίπρα.

 Πρώτα χρόνια 
Γεννήθηκε το 1962 στην Αθήνα, όπου μεγάλωσε και πέρασε τα παιδικά του χρόνια. Ολοκλήρωσε με άριστα τις εγκύκλιες σπουδές του στο Λύκειο Αρρένων "Η Ελληνική Παιδεία".

 Σπουδές και ερευνητική καριέρα 
Σπούδασε στην Αθήνα και έλαβε πτυχίο γεωπόνου από την Ανωτάτη Γεωπονική Σχολή Αθηνών το 1986. Τη διετία 1986-1988 έκανε σπουδές στο Τμήμα Χημείας του ΕΚΠΑ. Στο τέλος του 1988 μετέβη στη Γερμανία ως υπότροφος της Deutsche Akademische Austausch Dienst (DAAD), όπου εργάστηκε ως μεταπτυχιακός ερευνητής στο Ινστιτούτο Βιοχημείας Max Planck στο Μόναχο. Το 1993 αναγορεύθηκε διδάκτορας στη Γενετική και Βελτίωση των Φυτών από το Πολυτεχνείο του Μονάχου (TUM).

Το ίδιο έτος εξελέγη λέκτορας στο Γεωπονικό Πανεπιστήμιο Αθηνών στο γνωστικό αντικείμενο "κυτταρο-ιστοκαλλιέργεια των φυτών", και εντάχθηκε στο εργαστήριο Φυσιολογίας και Μορφολογίας Φυτών του Τμήματος Γεωπονικής Βιοτεχνολογίας. Το 2010 εξελίχθηκε στη βαθμίδα του τακτικού καθηγητή. Από το 2015 ασχολήθηκε ερευνητικά με τα αντικείμενα της κυτταρικής τεχνολογίας και τους βιοαισθητήρες. Ο Κίντζιος είναι κάτοχος πέντε εθνικών και δύο διεθνών πατεντών.

Κατά τη διάρκεια της ακαδημαϊκής του πορείας διετέλεσε διευθυντής των εργαστηρίων Συστηματικής Βοτανικής, καθώς και Κυτταρικής Τεχνολογίας. Παράλληλα, υπηρέτησε ως πρόεδρος του Τμήματος Βιοτεχνολογίας αλλά και ως κοσμήτορας της Σχολής Τροφίμων, Βιοτεχνολογίας και Ανάπτυξης του Γεωπονικού Πανεπιστημίου Αθηνών (2013–2017). Έχει διδάξει μαθήματα βιοτεχνολογίας, φυτικής φυσιολογίας και βιοαισθητήρων, ενώ κατά καιρούς προβαίνει σε δημόσιες παρεμβάσεις στα ελληνικά ΜΜΕ για θέματα της εξειδίκευσής του.

Μαζί με την ερευνητική του ομάδα, έχει αναπτύξει την βιοηλεκτρική μέθοδο αναγνώρισης (Bioelectric Recognition Assay - BERA) καθώς επίσης και την τεχνολογία μοριακής αναγνώρισης μέσω μεμβρανικής μηχανικής (Molecular Identification through Membrane Engineering - MIME). 

Το ερευνητικό του έργο επικεντρώνεται στη φυτική βιοτεχνολογία και τις εφαρμογές της νανοτεχνολογίας στη γεωπονική επιστήμη. Το 2023 και το 2024 το όνομά του συμπεριλήφθηκε στους καταλόγους Elsevier Data στο ανώτερο 2% των ερευνητών παγκοσμίως -βάσει βιβλιομετρικών δεικτών- στο επιστημονικό πεδίο της βιολογίας φυτών και βοτανικής, με τον υψηλό δείκτη απήχησης c, 3,2009. Το 2015 εκλέχθηκε τακτικό μέλος της Ελληνικής Γεωργικής Ακαδημίας για το ακαδημαϊκό έργο του.

Μέχρι τον Φεβρουάριο 2026 σύμφωνα με το Google Scholar, ο Κίντζιος έχει δημοσιεύσει 152 επιστημονικά άρθρα σε έγκριτα επιστημονικά περιοδικά και το ερευνητικό έργο του έχει συγκεντρώσει περισσότερες από 5.000 αναφορές.

 Προσωπική ζωή 
Ζει μόνιμα στην Πεντέλη και είναι παντρεμένος. 

 Λοιπή εργογραφία 
Ο Κίντζιος συμμετείχε σε δύο ανθολογίες φανταστικής λογοτεχνίας:https://vivliopoleiopataki.gr/persons/view/detail/persons/69556-kintzios-spiros 
 ΕΦφάνταστες ιστορίες 
 Τρεις ματιές τ' αλλάζουν όλα

 Παραπομπές 

 Εξωτερικοί σύνδεσμοι 
 Βιογραφικό σημείωμα
 Google Scholar
 Ελληνική Γεωργική Ακαδημία

Κατηγορία:Έλληνες γεωπόνοι
Κατηγορία:Έλληνες πανεπιστημιακοί
Κατηγορία:Μέλη της Ελληνικής Γεωργικής Ακαδημίας
Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες επιστήμονες
Κατηγορία:Καθηγητές Γεωπονικού Πανεπιστημίου Αθηνών